b"\n_START_ARTICLE_\nCastell de Blancafort\n_START_SECTION_\nDescripci\xc3\xb3\n_START_PARAGRAPH_\nEl castell o  for\xc3\xa7a de Blancafort, es va construir a la part m\xc3\xa9s alta d'un turo, al cim d'una penya de pedra blanca, situada en una zona on hi ha els l\xc3\xadmits entre l'alt i el baix Bergued\xc3\xa0. Est\xc3\xa0 orientada al sud i a uns 1.175 metres d'altitud, des d'aquest punt s'albira una bona extensi\xc3\xb3 de terreny  del Bergued\xc3\xa0 i diversos trams del riu Llobregat, al tram de la Baells i de Cercs. A la part del darrere del castell, hi ha la vall de Vilosiu o de les Garrigues i els Rasos de Peguera. L'edifici del castell est\xc3\xa0 orientat al Sud, i t\xc3\xa9 una forma trapezo\xc3\xafdal, l'extrem occidental est\xc3\xa0 situat arran del single, s'adapta al relleu, i t\xc3\xa9 una forma arrodonida. Els altres angles de l'edifici s\xc3\xb3n ben marcats, la paret que d\xc3\xb3na al Nord \xc3\xa9s la m\xc3\xa9s llarga amb uns 8 metres de longitud, el mur nord-est fa 3,85 metres, i el gruix de les parets \xc3\xa9s de 85 cm. Actualment trobem encara dempeus part d'una torre i restes d'alguna altra construcci\xc3\xb3 que correspondrien a l'antiga capella del castell: l'absis i dos murs. Des del lloc es domina un ampli espai de l'Alt Bergued\xc3\xa0. La torre \xc3\xa9s de planta circular a la banda del cingle i de paraments rectes cap a l'interior. Queda en un penyal for\xc3\xa7a elevat entremig d'un bosc de pins, una fita visual.\n_START_SECTION_\nHist\xc3\xb2ria\n_START_PARAGRAPH_\nCastell termenat documentat el 1166 per primera vegada. Entre 1171 i 1174 es concreta for\xc3\xa7a b\xc3\xa9 la seva exist\xc3\xa8ncia. Al s. XIV trobem diverses not\xc3\xadcies. El 1365, el rei el ven a Pere Fresch de Berga. Entre els s. XV i XVII trobem altres mensions hist\xc3\xb2riques. El 1905, per\xc3\xb2 ja es trobava en ru\xc3\xafnes, per\xc3\xb2 el 1965 els amics dels castells iniciaren obres de restauraci\xc3\xb3._NEWLINE_Al segle X, els terrenys de Vilosiu, indret on hi ha edificat el Castell de Blancafort depenien del castell de Madrona; aquest castell se suposa que es trobava a prop de Queralt, posteriorment, al segle XII, passa al terme del castell de Peguera._NEWLINE_L'any 1166 el rei Alfons I de Catalunya-Arag\xc3\xb3, va concedir a Pere de Berga la For\xc3\xa7a o casa forta, que aquest havia constru\xc3\xaft a l'indret de Blancafort, a canvi d'un jurament de fidelitat, en nom seu i dels seus successors. Pel que es pot llegir en un document que es conserva al Liber feudorum maior, fa pensar que la fortificaci\xc3\xb3 feia poc que estava acabada o b\xc3\xa9 en proc\xc3\xa9s de construcci\xc3\xb3, el mateix top\xc3\xb2nim de Blancafort ja porta a pensar que en aquest indret devia haver-hi algun tipus d'edifici defensiu. El 1174 en un altre document ja es fa esment del Castrum de Blancafort._NEWLINE_Pere de Berga tenia a l'\xc3\xa8poca de la construcci\xc3\xb3 del castell, una manifesta enemistat amb els vescomtes del Comtat de Berga, Blancafort \xc3\xa9s molt proper a Madrona i Espinalbet, els quals pertanyien al vescomte, aquesta enemistat porta als historiadors a pensar que aquest fos el motiu de la construcci\xc3\xb3 del castell, tamb\xc3\xa9 \xc3\xa9s probable que el fet de tenir aquest indret fortificat li facilites la comunicaci\xc3\xb3 entre la vila de Berga, on els Berga tenien la casa forta i els castells de Peguera i de F\xc3\xadgols._NEWLINE_L'any 1309 el castell va passar a mans del rei Jaume II de Catalunya-Arag\xc3\xb3, despr\xc3\xa9s d'una permuta de la seva propiet\xc3\xa0ria, Sibil\xc2\xb7la de Pallars (n\xc3\xa9ta de Sibil\xc2\xb7la de Berga) amb el rei Jaume II._NEWLINE_Berenguer d'Oms, conseller reial n'era el propietari, el 1358. El 1363 va ser venut per 4.000 sous, per la reina Elionor, a Pere Fresc. En un fogatjament fet entre el 1365 i el 1370, Pere Fresc, tenia en propietat el Castell de Blancafort i la casa de Merolla, de la qual en depenien 24 focs, molt probablement cases o masos. L'any 1381, segons un fogatjament, al castell de Blancafort hi havia cinc focs i dins el seu terme dinou m\xc3\xa9s._NEWLINE_Duran la guerra civil catalana, que es va produir a finals del segle XV, el castell  encara podia ser utilitzat com a fortificaci\xc3\xb3. El juliol de l'any 1463, va ser ocupat per Guillem de Vila-Setr\xc3\xba, capit\xc3\xa0 del rei."